Document ID: 32007D0590

ΑΠΌΦΑΣΗ ΤΗΣ ΕΠΙΤΡΟΠΉΣ
της 27ης Αυγούστου 2007
για την έναρξη προληπτικού εμβολιασμού κατά της υψηλής παθογονικότητας γρίπης των πτηνών και σχετικές διατάξεις για τις μετακινήσεις πτηνών στις Κάτω Χώρες
[κοινοποιηθείσα υπό τον αριθμό Ε(2007) 3977]
(Το κείμενο στην ολλανδική γλώσσα είναι το μόνο αυθεντικό)
(2007/590/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 2005/94/ΕΚ του Συμβουλίου, της 20ής Δεκεμβρίου 2005, σχετικά με κοινοτικά μέτρα για την καταπολέμηση της γρίπης των πτηνών και την κατάργηση της οδηγίας 92/40/ΕΟΚ (1), και ιδίως το άρθρο 57 παράγραφος 2,
Εκτιμώντας τα ακόλουθα:
(1)
Η γρίπη των πτηνών είναι λοιμώδης ιογενής νόσος των πουλερικών και άλλων πτηνών, που προκαλεί θνησιμότητα και διαταραχές οι οποίες είναι δυνατόν να λάβουν ταχέως διαστάσεις επιζωοτίας και η οποία μπορεί να αποτελέσει σοβαρή απειλή για την υγεία των ζώων και υπό ορισμένες περιστάσεις την ανθρώπινη υγεία και να μειώσει επίσης την κερδοφορία της πτηνοτροφίας.
(2)
Ο υπότυπος H5N1 του ιού της υψηλής παθογονικότητας γρίπης των πτηνών τύπου Α απομονώθηκε σε πουλερικά και σε άγρια πτηνά σε ορισμένα μέρη της Κοινότητας και σε τρίτες χώρες. Το ενδεχόμενο μετάδοσης του ιού αυτού σε σμήνη πουλερικών, ιδίως από άγρια πτηνά, αυξάνεται στην Κοινότητα.
(3)
Σε όλη την επικράτεια των Κάτω Χωρών έχουν εγκατασταθεί συστήματα έγκαιρης ανίχνευσης και έχουν ληφθεί μέτρα βιοασφάλειας με σκοπό να μειωθεί ο κίνδυνος μετάδοσης της γρίπης των πτηνών στα σμήνη πουλερικών.
(4)
Στις επιστημονικές της γνώμες για τη γρίπη των πτηνών όσον αφορά θέματα της υγείας και της ορθής μεταχείρισης των ζώων, το ρόλο των άγριων πτηνών στη μετάδοση της γρίπης των πτηνών και τον εμβολιασμό πουλερικών, πτηνών σε αιχμαλωσία και πτηνών ζωολογικών κήπων κατά της γρίπης των πτηνών, η ομάδα με θέμα την υγεία και την ορθή μεταχείριση των ζώων της Ευρωπαϊκής Αρχής για την Ασφάλεια των Τροφίμων (ΕΑΑΤ) συνιστά να εξεταστεί το ενδεχόμενο προληπτικού εμβολιασμού σε περίπτωση που διαπιστωθεί ότι υπάρχει μεγάλος κίνδυνος εισαγωγής του ιού, ιδιαίτερα σε περιοχές με μεγάλη πληθυσμιακή πυκνότητα πουλερικών.
(5)
Επίσης, η ΕΑΑΤ αναφέρει ότι κατά τη διάρκεια επιδημίας γρίπης των πτηνών υπάρχει πάντοτε μεγάλος κίνδυνος να υπάρχουν κρυμμένα πτηνά συντροφιάς ή πτηνά ερασιτεχνικής εκτροφής τα οποία αποτελούν διαρκή κίνδυνο μόλυνσης. Η περίπτωση αυτή πρέπει να εξεταστεί και αντί για τη μαζική εξολόθρευση των πτηνών αυτών μπορεί να συσταθεί μια πολιτική αυξημένης επιτήρησης και η λήψη μέτρων βιοασφάλειας. Η καραντίνα και ο εμβολιασμός μπορούν επίσης να εξεταστούν ως επιλογές γι’ αυτά τα είδη των πτηνών. Ωστόσο, μια τέτοια πρακτική δεν πρέπει να θέτει σε κίνδυνο τα μέτρα βιοασφάλειας και τα άλλα μέτρα τα οποία πρέπει να ισχύουν στις περιοχές αυτές και τα οποία αποσκοπούν στην πρόληψη της εισαγωγής του ιού. Ειδικότερα, ο εμβολιασμός μπορεί να εφαρμοστεί σε σμήνη στα οποία τα γενικά συστήματα διαχείρισης του σμήνους που χρησιμοποιούνται δεν επιτρέπουν στα πτηνά να βρίσκονται διαρκώς σε κλειστούς χώρους ή να είναι επαρκώς προστατευμένα από την επαφή με άγρια πτηνά.
(6)
Με την απόφαση 2006/147/ΕΚ της Επιτροπής, της 24ης Φεβρουαρίου 2006, για την έναρξη προληπτικού εμβολιασμού κατά της γρίπης των πτηνών υψηλής παθογονικότητας H5N1 και σχετικές διατάξεις για τις μετακινήσεις πτηνών στις Κάτω Χώρες (2) εγκρίθηκε το πρόγραμμα προληπτικού εμβολιασμού κατά του υποτύπου H5N1 του ιού της υψηλής παθογονικότητας γρίπης των πτηνών, το οποίο υπέβαλαν οι Κάτω Χώρες στην Επιτροπή στις 21 Φεβρουαρίου 2006, καθώς και οι τροποποιήσεις του, συμπεριλαμβανομένης της συνέχισης του προγράμματος αυτού έως τις 31 Ιουλίου 2007 («πρόγραμμα προληπτικού εμβολιασμού»). Στην εν λόγω απόφαση προβλέπονταν ορισμένα μέτρα που έπρεπε να εφαρμοστούν στις Κάτω Χώρες ώστε να πραγματοποιηθεί προληπτικός εμβολιασμός σε ορισμένες πτηνοτροφικές εκμεταλλεύσεις στις οποίες υπήρχε ιδιαίτερος κίνδυνος μόλυνσης από την εν λόγω νόσο, συμπεριλαμβανομένου του περιορισμού των μετακινήσεων των εμβολιασθέντων πουλερικών.
(7)
Με δεδομένη την εμπειρία από τον προληπτικό εμβολιασμό κάτω από πραγματικές συνθήκες κατά τη διάρκεια της εφαρμογής του προγράμματος προληπτικού εμβολιασμού, είναι σκόπιμο να συνεχιστεί αυτό το πιλοτικό σχέδιο, ώστε να αποκτηθούν περαιτέρω γνώσεις όσον αφορά την ανάπτυξη και τα επίπεδα ανοσίας των πτηνών, σε ένα ελεγχόμενο περιβάλλον.
(8)
Για το σκοπό αυτό, οι Κάτω Χώρες υπέβαλαν στις 29 Ιουνίου 2007 επικαιροποιημένο πρόγραμμα εμβολιασμού, το οποίο πρόκειται να εφαρμοστεί έως τις 31 Ιουλίου 2009. Η Επιτροπή εξέτασε το επικαιροποιημένο πρόγραμμα σε συνεργασία με τις Κάτω Χώρες και κρίνει ότι, με ορισμένες προσαρμογές, είναι σύμφωνο με τη σχετική κοινοτική νομοθεσία για την υγεία των ζώων. Συνεπώς, το επικαιροποιημένο πρόγραμμα προληπτικού εμβολιασμού πρέπει να εγκριθεί.
(9)
Για τους σκοπούς αυτού του προληπτικού εμβολιασμού, πρέπει να χρησιμοποιούνται μόνον εμβόλια που έχουν εγκριθεί σύμφωνα με την οδηγία 2001/82/ΕΚ του Ευρωπαϊκού Κοινοβουλίου και του Συμβουλίου, της 6ης Νοεμβρίου 2001, περί κοινοτικού κώδικα για τα κτηνιατρικά φάρμακα (3) ή με τον κανονισμό (ΕΚ) αριθ. 726/2004 του Ευρωπαϊκού Κοινοβουλίου και του Συμβουλίου, της 31ης Μαρτίου 2004, για τη θέσπιση κοινοτικών διαδικασιών χορήγησης άδειας και εποπτείας όσον αφορά τα φάρμακα που προορίζονται για ανθρώπινη και κτηνιατρική χρήση και για τη σύσταση Ευρωπαϊκού Οργανισμού Φαρμάκων (4).
(10)
Όπου πραγματοποιείται προληπτικός εμβολιασμός στις Κάτω Χώρες πρέπει να εφαρμόζονται μέτρα παρακολούθησης των εμβολιασθέντων και μη εμβολιασθέντων σμηνών πουλερικών και περιορισμοί στις μετακινήσεις των εμβολιασθέντων πτηνών, έτσι ώστε να προλαμβάνεται το ενδεχόμενο κυκλοφορίας του ιού σε εμβολιασμένα σμήνη, εάν εκτεθούν σε άγρια στελέχη του ιού.
(11)
Επιπλέον, πρέπει να εφαρμοστούν ορισμένοι περιορισμοί στη μετακίνηση πουλερικών και προϊόντων τους στα οποία εφαρμόζονται τα μέτρα προληπτικού εμβολιασμού που προβλέπονται στην παρούσα απόφαση. Οι περιορισμοί αυτοί πρέπει να λαμβάνουν υπόψη του κανόνες που ορίζονται στον κανονισμό (ΕΚ) αριθ. 852/2004 του Ευρωπαϊκού Κοινοβουλίου και του Συμβουλίου, της 29ης Απριλίου 2004, για την υγιεινή των τροφίμων (5), στον κανονισμό (ΕΚ) αριθ. 853/2004 του Ευρωπαϊκού Κοινοβουλίου και του Συμβουλίου, της 29ης Απριλίου 2004, για τον καθορισμό ειδικών κανόνων υγιεινής για τα τρόφιμα ζωικής προέλευσης (6) και στον κανονισμό (ΕΚ) αριθ. 854/2004 του Ευρωπαϊκού Κοινοβουλίου και του Συμβουλίου, της 29ης Απριλίου 2004, για τον καθορισμό ειδικών διατάξεων για την οργάνωση των επίσημων ελέγχων στα προϊόντα ζωικής προέλευσης που προορίζονται για κατανάλωση από τον άνθρωπο (7).
(12)
Για λόγους σαφήνειας της κοινοτικής νομοθεσίας, η απόφαση 2006/147/ΕΚ πρέπει να καταργηθεί.
(13)
Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Αντικείμενο και πεδίο εφαρμογής
Η παρούσα απόφαση προβλέπει ορισμένα μέτρα που πρέπει να εφαρμοστούν στις Κάτω Χώρες όπου διενεργείται προληπτικός εμβολιασμός σε ορισμένες πτηνοτροφικές εκμεταλλεύσεις στις οποίες υπάρχει ιδιαίτερος κίνδυνος εισαγωγής της γρίπης των πτηνών, συμπεριλαμβανομένων περιορισμών στη μετακίνηση εμβολιασμένων πουλερικών και ορισμένων προϊόντων τους.
Άρθρο 2
Ορισμοί
Για τους σκοπούς της παρούσας απόφασης ισχύουν οι ορισμοί του άρθρου 2 της οδηγίας 2005/94/ΕΚ.
Επίσης, ισχύουν οι ακόλουθοι ορισμοί:
α)
ως «οικόσιτα πουλερικά» νοούνται τα κοτόπουλα, οι γαλοπούλες και άλλα είδη που ανήκουν στην τάξη των ορνιθόμορφων (Galliformes) και οι πάπιες, οι χήνες και άλλα είδη που ανήκουν στην τάξη των χηνόμορφων (Anseriformes) που εκτρέφονται από τους ιδιοκτήτες τους:
i)
για δική τους κατανάλωση ή χρήση, ή
ii)
ως πτηνά συντροφιάς·
β)
ως «βιολογικής εκτροφής» και «ελεύθερης βοσκής ωοπαραγωγές όρνιθες» νοούνται:
i)
οι ωοπαραγωγές όρνιθες όπως ορίζονται στο άρθρο 2 παράγραφος 2 στοιχείο α) της οδηγίας 1999/74/ΕΚ του Συμβουλίου (8) και
ii)
οι οποίες έχουν πρόσβαση σε υπαίθριους χώρους.
Άρθρο 3
Έγκριση του προγράμματος εμβολιασμού
1. Εγκρίνεται το πρόγραμμα προληπτικού εμβολιασμού κατά της υψηλής παθογονικότητας γρίπης των πτηνών, όπως υποβλήθηκε από τις Κάτω Χώρες στην Επιτροπή στις 29 Ιουνίου 2007, που πρόκειται να εφαρμοστεί έως τις 31 Ιουλίου 2009 («πρόγραμμα προληπτικού εμβολιασμού»).
2. Η Επιτροπή δημοσιεύει το πρόγραμμα προληπτικού εμβολισμού.
Άρθρο 4
Όροι για την εφαρμογή του προγράμματος προληπτικού εμβολιασμού
1. Οι Κάτω Χώρες εξασφαλίζουν ότι ο προληπτικός εμβολιασμός οικόσιτων πουλερικών και ωοπαραγωγών ορνίθων βιολογικής εκτροφής και ελεύθερης βοσκής διενεργείται με αδρανοποιημένο ετερόλογο εμβόλιο του υποτύπου H5 της γρίπης των πτηνών ή με δισθενές αδρανοποιημένο ετερόλογο εμβόλιο που περιέχει αμφότερους τους υποτύπους H5 και H7 της γρίπης των πτηνών που έχει εγκριθεί από το εν λόγω κράτος μέλος ή την Κοινότητα σύμφωνα με την οδηγία 2001/82/ΕΚ ή τον κανονισμό (ΕΚ) αριθ. 726/2004.
2. Οι Κάτω Χώρες εξασφαλίζουν την εντατική παρακολούθηση και επαγρύπνηση, όπως προβλέπεται στο πρόγραμμα προληπτικού εμβολιασμού, των οικόσιτων πουλερικών και των σμηνών ωοπαραγωγών ορνίθων βιολογικής εκτροφής και ελεύθερης βοσκής στα οποία έχει εφαρμοστεί προληπτικός εμβολιασμός.
3. Οι Κάτω Χώρες εξασφαλίζουν την αποτελεσματική εφαρμογή του προγράμματος προληπτικού εμβολιασμού.
Άρθρο 5
Περιορισμοί στις μετακινήσεις οικόσιτων πουλερικών, συμπεριλαμβανομένων των νεοσσών μιας ημέρας και των αυγών επώασης από τα πουλερικά αυτά
1. Η αρμόδια αρχή εξασφαλίζει ότι τα πουλερικά, συμπεριλαμβανομένων των νεοσσών μιας ημέρας και των αυγών επώασης από τα πουλερικά αυτά, που προέρχονται από εκμεταλλεύσεις οικόσιτων πουλερικών στις οποίες έχει εφαρμοστεί εμβολιασμός, δεν μπορούν να μετακινηθούν σε άλλες πτηνοτροφικές εκμεταλλεύσεις στο εσωτερικό των Κάτω Χωρών ή να αποσταλούν σε άλλο κράτος μέλος.
2. Κατά παρέκκλιση από την παράγραφο 1 και με την προϋπόθεση ότι ταυτοποιούνται ατομικά, οικόσιτα πουλερικά μπορούν να μετακινηθούν σε άλλες εκμεταλλεύσεις οικόσιτων πουλερικών ή να συγκεντρωθούν προσωρινά για επιδείξεις και εκθέσεις:
α)
στο εσωτερικό των Κάτω Χωρών·
β)
σε άλλο κράτος μέλος ύστερα από συγκατάθεση του κράτους μέλους προορισμού.
Τέτοιου είδους μετακινήσεις και συγκεντρώσεις πρέπει να πραγματοποιούνται σύμφωνα με το πρόγραμμα προληπτικού εμβολιασμού, συμπεριλαμβανομένης της τήρησης μητρώων για τις εν λόγω μετακινήσεις και συγκεντρώσεις.
Άρθρο 6
Περιορισμοί στις μετακινήσεις ωοπαραγωγών ορνίθων ελεύθερης βοσκής και βιολογικής εκτροφής
Η αρμόδια αρχή εξασφαλίζει ότι οι ωοπαραγωγές όρνιθες ελεύθερης βοσκής και βιολογικής εκτροφής από εκμεταλλεύσεις που έχουν εμβολιασθεί προληπτικά μπορούν να μετακινηθούν μόνον:
α)
σε άλλες εκμεταλλεύσεις στο εσωτερικό των Κάτω Χωρών στις οποίες διενεργείται προληπτικός εμβολιασμός·
β)
σε σφαγείο στο εσωτερικό των Κάτω Χωρών για άμεση σφαγή· ή
γ)
σε σφαγείο σε άλλο κράτος μέλος για άμεση σφαγή, ύστερα από συγκατάθεση του κράτους μέλους προορισμού.
Άρθρο 7
Υγειονομικό πιστοποιητικό για το ενδοκοινοτικό εμπόριο πουλερικών, νεοσσών μιας ημέρας και αυγών επώασης
1. Οι Κάτω Χώρες εξασφαλίζουν ότι τα υγειονομικά πιστοποιητικά για το ενδοκοινοτικό εμπόριο πουλερικών, νεοσσών μιας ημέρας και αυγών επώασης από τις Κάτω Χώρες που αναφέρονται στο άρθρο 5 παράγραφος 2 και άρθρο 6 στοιχείο γ) περιλαμβάνουν την ακόλουθη διατύπωση:
«Πουλερικά/νεοσσοί μιας ημέρας/αυγά επώασης (9) που είναι σύμφωνα με τους κανόνες που ορίζονται στην απόφαση 2007/590/ΕΚΑ και έχουν εμβολιαστεί/προέρχονται από εμβολιασμένα πουλερικά (9) κατά της γρίπης των πτηνών στις … (ημερομηνία) με εμβόλιο … (ονομασία).
2. Οι Κάτω Χώρες εξασφαλίζουν ότι τα υγειονομικά πιστοποιητικά για το ενδοκοινοτικό εμπόριο πουλερικών, νεοσσών μιας ημέρας και αυγών επώασης, άλλων από αυτά που αναφέρονται στην παράγραφο 1, από τις Κάτω Χώρες περιλαμβάνουν την ακόλουθη διατύπωση:
«Το φορτίο αποτελείται από πουλερικά/νεοσσούς μιας ημέρας/αυγά επώασης (10) που προέρχονται από εκμεταλλεύσεις στις οποίες δεν έχει πραγματοποιηθεί εμβολιασμός κατά της γρίπης των πτηνών.
Άρθρο 8
Περιορισμοί για την αποστολή επιτραπέζιων αυγών
Η αρμόδια αρχή εξασφαλίζει ότι τα επιτραπέζια αυγά που προέρχονται ή/και κατάγονται από εκμεταλλεύσεις με ωοτόκες όρνιθες ελεύθερης βοσκής ή βιολογικής εκτροφής στις οποίες έχει πραγματοποιηθεί προληπτικός εμβολιασμός αποστέλλονται σε άλλο κράτος μέλος μόνον με την προϋπόθεση ότι ικανοποιούν τους ακόλουθους όρους:
α)
προέρχονται από πουλερικά που κατάγονται από εκμεταλλεύσεις στις οποίες έχουν γίνει τακτικές επιθεωρήσεις και δοκιμές με αρνητικά αποτελέσματα για τη γρίπη των πτηνών υψηλής παθογονικότητας σύμφωνα με το πρόγραμμα προληπτικού εμβολιασμού, με ιδιαίτερη προσοχή στα πτηνά-δείκτες και
β)
έχουν μεταφερθεί άμεσα:
i)
προς συσκευαστήριο που ορίζεται από την αρμόδια αρχή και έχουν συσκευαστεί σε συσκευασίες μιας χρήσεως ή σε δοχεία, δίσκους και άλλο εξοπλισμό περισσότερων χρήσεων, ο οποίος πρέπει να καθαρίζεται και να απολυμαίνεται πριν και μετά κάθε χρήση σύμφωνα με τις οδηγίες και τα μέτρα βιοασφάλειας που απαιτούνται από την αρμόδια αρχή, ή
ii)
σε μονάδα για την παρασκευή προϊόντων αυγών, όπως ορίζεται στο κεφάλαιο II του τμήματος X του παραρτήματος III του κανονισμού (ΕΚ) αριθ. 853/2004, για να υποβληθούν σε χειρισμό ή επεξεργασία σύμφωνα με το κεφάλαιο XI του παραρτήματος II του κανονισμού (ΕΚ) αριθ. 852/2004.
Άρθρο 9
Περιορισμοί για την αποστολή νωπού κρέατος, κιμάδων, παρασκευασμάτων κρέατος, μηχανικώς διαχωρισμένου κρέατος και προϊόντων κρέατος εμβολιασμένων ωοπαραγωγών ορνίθων ελεύθερης βοσκής και βιολογικής εκτροφής
1. Η αρμόδια αρχή εξασφαλίζει ότι νωπό κρέας, κιμάδες, παρασκευάσματα κρέατος, μηχανικώς διαχωρισμένο κρέας και προϊόντα κρέατος που προέρχονται από εμβολιασμένα σμήνη ωοπαραγωγών ορνίθων ελεύθερης βοσκής και βιολογικής εκτροφής αποστέλλονται σε άλλα κράτη μέλη μόνο εφόσον ικανοποιούνται οι ακόλουθοι όροι:
α)
προέρχονται από πουλερικά τα οποία:
i)
προέρχονται από σμήνη στα οποία έχουν γίνει τακτικές επιθεωρήσεις και δοκιμές με αρνητικά αποτελέσματα για τη γρίπη των πτηνών υψηλής παθογονικότητας σύμφωνα με το πρόγραμμα προληπτικού εμβολιασμού, με ιδιαίτερη προσοχή στα πτηνά-δείκτες,
ii)
τα πουλερικά αυτά προέρχονται από σμήνη τα οποία έχουν επιθεωρηθεί κλινικά από επίσημο κτηνίατρο εντός 48 ωρών πριν από τη φόρτωση, με ιδιαίτερη προσοχή στα πτηνά-δείκτες,
iii)
φυλάσσονται χωριστά από άλλα σμήνη που δεν πληρούν τις διατάξεις των παραπάνω σημείων i) και ii) και
β)
έχουν παραχθεί σύμφωνα με το παράρτημα ΙΙ και τα μέρη ΙΙ και ΙΙΙ του παραρτήματος ΙΙΙ του κανονισμού (ΕΚ) αριθ. 853/2004 και έχουν ελεγχθεί σύμφωνα με τα μέρη Ι, ΙΙ, ΙΙΙ και τα κεφάλαια V και VII του μέρους IV του παραρτήματος Ι του κανονισμού (ΕΚ) αριθ. 854/2004.
2. Η αρμόδια αρχή εξασφαλίζει ότι οι κιμάδες, τα παρασκευάσματα κρέατος, το μηχανικώς διαχωρισμένο κρέας και τα προϊόντα κρέατος που περιέχουν κρέας από εμβολιασμένα σμήνη ωοπαραγωγών ορνίθων ελεύθερης βοσκής και βιολογικής εκτροφής αποστέλλονται σε άλλο κράτος μέλος μόνον εφόσον το κρέας, τα παρασκευάσματα ή τα προϊόντα ικανοποιούν τους όρους της παραγράφου 1 και έχουν παραχθεί σύμφωνα με τα μέρη V και VI του παραρτήματος ΙΙΙ του κανονισμού (ΕΚ) αριθ. 853/2004.
Άρθρο 10
Εκθέσεις
Οι Κάτω Χώρες υποβάλλουν στην Επιτροπή έκθεση σχετικά με την εφαρμογή του προγράμματος προληπτικού εμβολιασμού εντός ενός μηνός από την ημερομηνία εφαρμογής της παρούσας απόφασης και τριμηνιαίες εκθέσεις στη μόνιμη επιτροπή για την τροφική αλυσίδα και την υγεία των ζώων.
Άρθρο 11
Κατάργηση
Η απόφαση 2006/147/ΕΚ καταργείται.
Άρθρο 12
Αποδέκτες
Η παρούσα απόφαση απευθύνεται στο Βασίλειο των Κάτω Χωρών.
Βρυξέλλες, 27 Αυγούστου 2007.

Labels: 20
0
3
6
18